
A V I Z 

asupra propunerii legislative privind schimbarea reședinței 

comunei Traian Vuia
În conformitate cu prevederile art.95 din Regulamentul Camerei Deputaţilor, republicat,  Comisia juridică, de disciplină şi imunităţi a fost sesizată, spre avizare, cu propunerea legislativă privind schimbarea reședinței comunei Traian Vuia, trimisă cu adresa nr. Plx. 882/2015/2016 din 8 februarie 2016, înregistrată în cadrul Comisiei juridice, de disciplină și imunități cu nr.4c-11/97/2016 din 9 februarie 2016.

Camera Deputaţilor este primă Cameră sesizată, conform dispoziţiilor art. 75 alin. (1) din Constituţia României, republicată. 
Iniţiativa are ca obiect de reglementare stabilirea reședinței comunei Traian Vuia , județul Timiș, în satul Traian Vuia.
În şedinţa din data de 16 februarie 2016, potrivit art. 61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat actul normativ supus avizării, expunerea de motive şi au avut în vedere avizul negativ al Consiliului Legislativ, transmis prin adresa cu nr. 90 din data de 2.02.2016.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, să acorde aviz negativ propunerii legislative, întrucât proiectul de act normativ nu este însoțit de o documentație din care să rezulte îndeplinirea cerințelor legale pentru trecerea satului Traian Vuia de la rangul V la rangul IV. Potrivit art. 3 alin. (1) din Legea nr. 351/2001, privind aprobarea Planului de amenajare a teritoriului național, „trecerea localităților de la un rang la altul se face prin lege, la propunerea consiliilor locale, cu consultarea populației prin referendum și a instituțiilor implicate, în condițiile legii, cu respectarea principalilor indicatori cantitativi și calitativi minimali prevăzuți în anexa nr. II pentru localitățile urbane, și în anexa nr. IV, pentru localitățile rurale”. 
Potrivit dispoziţiilor art. 73 alin. (3) lit. o din Constituţia României, republicată, prin obiectul său de reglementare, proiectul de act normativ se încadrează în categoria legilor organice.
      VICEPREŞEDINTE,                               
                                                         SECRETAR,

    Ciprian Nicolae NICA

    
                                          Sorin Constantin STRAGEA
Consilier parlamentar,
Alina GRIGORESCU

